Qirg‘izistondan O‘zbekistonga tovar moddiy boyliklarini noqonuniy ravishda olib kirayotgan shaxslarning navbatdagi urinishiga chek qo‘yildi. O‘zbekiston DXX Chegara qo‘shinlari xabariga ko‘ra, ushbu holat Farg‘ona viloyati Quvasoy shahridagi Gorgaz mahallasida qayd etildi. Qayd etilishicha, qo‘lga olish vaqtida qonunbuzarlar O‘zbekiston va Qirg‘iziston Respublikalari hududlarida o‘zlariga tegishli yuklarni tashlab, voqea joyidan yashirinishgan. Qo‘lga olingan yuklar tekshirilganda umumiy qiymati 129,5 mln. so‘mga teng sifati shubha ostidagi parfyumeriya mahsulotlari ekanligi aniqlandi. Mazkur holat yuzasidan qonunbuzarlarni aniqlash bo‘yicha tezkor-qidiruv tadbirlari olib borilmoqda.